SKRIFTLIG FORESPØRGSEL P-2850/02

af Alexander de Roo (Verts/ALE) til Kommissionen

(4. oktober 2002)

Om: Planer om at omdirigere vand fra Ebrofloden i Catalonien i Spanien

Den catalanske regionalregering har for nyligt forelagt offentligheden et projekt, der går ud på at forbinde Tarragonas og Barcelonas vandforsyningsnet. Dette projekt repræsenterer i realiteten den første strækning af den planlagte omdirigering af vand fra Ebrofloden.

Projektet forventes at ville koste 125 mio. EUR, og de spanske miljø- og regionaludviklingsministre blev i løbet af sommeren enige om at anmode EU om at finansiere 85 % af udgifterne til vandprojektet.

Der er stor uenighed om dette projekt, som det civile samfund og regionalregeringen i Aragon modsætter sig, fordi det indebærer bortledning af enorme mængder vand, hvilket vil skade Ebrodeltaet, der er opført på Natura 2000-listen, er et særlig beskyttet område (SPA), Ramsarområdet, naturpark osv.

Et andet projekt, Xerta-Senia, er også for nylig blevet forelagt offentligheden af den catalanske regionalregering. Dets linjeføring falder sammen med den sydlige strækning af den foreslåede omdirigering af vand fra Ebrofloden.

Med disse projekter overtræder den spanske regering og den catalanske regionalregering ikke blot EU's retsakter på miljøområdet, som beskytter Ebroflodens delta (rammedirektiverne om levesteder, vilde fugle og vand), men også EU's strukturfondsforordninger, da disse projekter i virkeligheden er en del af et større projekt, nemlig omdirigeringen af vand fra Ebrofloden, og derfor skal gøres til genstand for en vurdering af indvirkningerne af miljøet (jf. den generelle strukturfondsforordnings artikel 26).

Kan Kommissionen i lyset af, at kommissær Michel Barnier klart har understreget, at det er nødvendigt, at strukturfondsprojekter er i overensstemmelse med retsakterne på miljøområdet (jf. skrivelse til dagbladet The Guardian af 31. juli 2002), oplyse, hvorledes den forholder sig til de potentielle indvirkninger Tarragona-Barcelona- og Xerta-Senia-projekterne samt eventuelle fremtidige strækninger af omdirigeringen af Ebroflodens vand kan have på det lokale miljø, inden den generelle vurdering af vandprojektets indvirkninger på miljøet er udarbejdet?

Vil Kommissionen kræve, at den generelle vurdering af de indvirkninger, omdirigeringen af Ebroflodens vand, herunder spærredæmningerne i Pyrenæerne, færdiggøres, inden der træffes nogen afgørelse om EU-finansiering?

Svar afgivet på Kommissionens vegne af Michel Barnier

(11. november 2002)

På indeværende tidspunkt har Kommissionen ikke modtaget nogen ansøgning om samfinansiering via strukturfondene eller Samhørighedsfonden af det nævnte projekt. I henhold til Rådets forordning (EF) nr. 1164/1994 af 16. maj 1994 om oprettelse af Samhørighedsfonden(1) og Rådets forordning (EF) nr. 1260/1999 af 21. juni 1999 om vedtagelse af generelle bestemmelser for Strukturfondene(2) kræver enhver beslutning fra Kommissionen om samfinansiering af vandbygningsprojekter i medlemsstaterne via disse finansieringsinstrumenter, at fællesskabsretten på miljøområdet overholdes, herunder navnlig bestemmelserne om miljørisikovurdering.

Kommissionen har indledt en dialog med de spanske myndigheder om de mulige miljømæssige virkninger af den spanske nationale vandplan generelt og af omledningen af Ebro i særdeleshed. Kommissionen har samarbejdet nært sammen med disse spanske myndigheder om gennemførelsen af den relevante fællesskabslovgivning vedrørende naturlige levesteder, miljøindvirkningsvurderinger samt vandbeskyttelse. De spanske myndigheder fremkom på helt frivilligt grundlag i januar 2002 med en foreløbig strategisk miljøindvirkningsvurdering af omledningen af Ebro. De samme myndigheder har ligeledes forpligtet sig til at foretage miljøindvirkningsvurderinger for den samlede omledning af Ebro såvel som for omdirigeringen af vand til de forskellige flodbækkener i den sydlige del af Spanien. Individuelle projekter (dæmninger, akvædukter, tunneler m.v.) vil ligeledes blive gjort til genstand for miljøindvirkningsvurderinger i overensstemmelse med den relevante fællesskabslovgivning. Ved eventuelle beslutninger om at støtte projekter i relation til Ebro-omledningen via strukturfondene eller Samhørighedsfonden vil Kommissionen naturligvis tage hensyn til de forskellige miljøindvirkningsvurderinger, der foretages af de spanske myndigheder.

(1) EFT L 130 af 25.5.1994.

(2) EFT L 161 af 26.6.1999.